На основу члана 132. став 2. Закона о полицији („Службени гласник РС”, бр. 6/16, 24/18 и 87/18) и члана 17. став 1. и члана 42. став 1. Закона о Влади („Службени гласник РС”, бр. 55/05, 71/05 – исправка, 101/07, 65/08, 16/11, 68/12 – УС, 72/12, 7/14 – УС, 44/14 и 30/18 – др. закон),

Влада доноси

У Р Е Д Б У

о изменама и допунама Уредбе о стручном оспособљавању и усавршавању у Министарству унутрашњих послова

Члан 1.

У Уредби о стручном оспособљавању и усавршавању у Министарству унутрашњих послова („Службени гласник РС”, бр. 42/17, 56/18, 34/19, 11/20 и 24/21) у члану 34. став 1. тачка 3) и ставу 2. после речи: „старости” додаје се запета и речи: „до дана закључења конкурса”.

Члан 2.

У члану 37. став 3. досадашња тачка 5) постаје тачка 3).

У ставу 3. досадашње тач. 3) и 4) постају тач. 4) и 5).

Члан 3.

У члану 38. став 2. речи: „три дела” бришу се.

После става 4. додаје се нови став 5, који гласи:

„Ако у току спровођења поступка избора кандидата, кандидат недозвољено користи текстове, белешке, уређаје за електронску обраду података, уређаје за даљински пренос података, слике или гласа или на други начин омета реализацију поступка избора кандидата, биће елиминисан из даљег поступка избора кандидата.”

У досадашњем ставу 5. који постаје став 6. речи: „поновно утврђивање наведених критеријума” замењују се речима: „понављање поједине фазе изборног поступка”.

У досадашњем ставу 6. који постаје став 7. број: „5” замењује се бројем: „6”.

Члан 4.

У члану 39. став 2. тачка 7) заграда и речи у загради бришу се.

Члан 5.

У члану 41. став 3. број: „50” замењује се бројем: „60”.

Члан 6.

У члану 43. став 1. после тачке 5) тачка се замењује тачком и запетом и додаје се тачка 6) која гласи:

„6) пењање уз конопац (5 m).”

У ставу 2. број: „25” замењује се бројем: „30”.

У ставу 3. речи: „на 2 теста освоји 0 поена” замењују се речима: „кандидат који на било ком делу провере базично-моторичког статуса освоји 0 поена”.

После става 3. табеле замењују се табелом:

|  |  |  |  |  |  |  |
| --- | --- | --- | --- | --- | --- | --- |
| Поени/тестови | 0 | 1 | 2 | 3 | 4 | 5 |
| Упор за рукама | 17 и мање | 18 - 20 | 21 - 23 | 24 - 25 | 26 - 27 | 28 и више |
| Прегибање трупа | 9 и мање | 10 - 13 | 14 - 17 | 18 - 21 | 22 - 25 | 26 и више |
| Скок у даљ из места | 180 cm и мање | 181 - 190 | 191 - 200 | 201 - 210 | 211 - 220 | 221 cm и више |
| Куперов тест | 2100 m и мање | 2101 - 2250 | 2251 -2400 | 2401 -2550 | 2551 -2700 | 2701 и више |
| Слалом са 3 лопте | 40,1 сек. и више | 35,1 - 40,0 | 30,1 - 35,0 | 25,1 - 30,0 | 20,1 - 25,0 | 20 сек. и мање |
| Пењање уз конопац (5 m) | 18,1 сек. и више | 16,1 - 18,0 | 14,1 - 16,0 | 12,1 - 14,0 | 9,1 - 12,0 | 9 сек. и мање |

Члан 7.

У члану 44. став 3. речи: „од 1 до 5” замењују се речима: „задовољава или не задовољава”.

Ст. 4. и 5. бришу се.

У досадашњем ставу 6. који постаје став 4, број: „1” замењује се речима: „не задовољава”.

Члан 8.

У члану 48. став 1. тач. 1) – 3) мењају се и гласе:

„1) језичка култура и правопис -z\*0,20 (20%);

2) психо-тест -z\*0,50 (50%);

3) базично-моторички статус -z\*0,30 (30%).”.

Тачка 4) брише се.

Члан 9.

У члану 54. додаје се став 2. који гласи:

„Ако се кандидат не одазове на обуку, а свој изостанак не оправда у року од три дана од дана почетка обуке сматраће се да је одустао од обуке.”

Члан 10.

У члану 56. став 1. тачка 4) речи: „пет наставних часова” замењују се речима: „три наставна часа”.

После тачке 10) тачка се замењује запетом и додаје се тачка 11) која гласи:

„11) несавесно или неправилно поступање приликом реализације практичне обуке, које је изазвало или могло изазвати штетне последице мањег значаја.”

Члан 11.

У члану 57. став 1. тачка 4) речи: „пет наставних часова” замењују се речима: „три наставна часа”.

Тачка 6) мења се и гласи:

„6) неоправдани изостанак или напуштање практичне обуке, промена смена или задатака без одобрења руководиоца организационе јединице у којој се обука реализује, недозвољено коришћење текстова, бележака, извештаја и прилога са практичне обуке, или на други начин ометање реализације практичне обуке;”.

У тачки 22) после речи: „мрежама” додаје се запета и речи: „на начин којим се нарушава углед Министарства”.

Члан 12.

У члану 59. додаје се став 3. који гласи:

„За лаке повреде обавеза и дужности поступак води и изриче мере начелник класе, а за тешке повреде обавеза и дужности поступак води и изриче мере руководилац Центра.”

Члан 13.

Члан 60. брише се.

Члан 14.

У члану 61. став 1. мења се и гласи:

„Полазник обуке може бити привремено удаљен са обуке до окончања поступка утврђивања одговорности за учињену тешку повреду обавеза и дужности, ако би његов останак на обуци штетио угледу Министарства или реметио процес обуке.”

Члан 15.

У члану 62. после става 1. додаје се нови став 2. који гласи:

„По жалби против решења о изрицању мере за учињену лаку повреду обавеза и дужности, одлучује руководилац Центра.”

У досадашњем ставу 2. који постаје став 3. после речи: „мере,” додају се речи: „за учињену тешку повреду обавеза и дужности,”.

Члан 16.

У члану 64. после става 2. додаје се нови став 3. који гласи:

„Висина трошкова обуке које полазник треба да надокнади, утврдиће се сразмерно времену које је полазник провео на обуци, а по заснивању радног односа сразмерно времену које је дужан да проведе на раду у Министарству.”

Досадашњи ст. 3. и 4. постају ст. 4. и 5.

Члан 17.

У члану 72. став 4. брише се.

Члан 18.

У члану 73. став 1. после речи: „закључна оцена изводи се као аритметичка средина” додају се речи: „свих оцена, изузев”.

У ставу 4. после речи: „аритметичка средина” додају се речи: „свих оцена, изузев”.

Члан 19.

У члану 75. после става 1. додаје се нови став 2. који гласи:

„Поправни испит полаже се у последњој недељи фазе обуке, односно у последњој недељи обуке.”

Досадашњи ст. 2 – 8. постају ст. 3 – 9.

Члан 20.

Члан 91. мења се и гласи:

„Члан 91.

Полазници стручног оспособљавања, односно усавршавања дужни су да редовно похађају наставу и извршавају предвиђене обавезе утврђене програмима стручног оспособљавања и усавршавања.

Полазнику основне полицијске обуке, који из оправданих разлога, у току обуке изостане са наставе дуже од 30 радних дана, односно одређени број наставних часова који је утврђен програмом обуке, мирују права и обавезе из уговора, до престанка разлога изостанка, а не дуже од две године.

Полазник из става 2. овог члана, по престанку разлога изостанка, може наставити основну полицијску обуку са полазницима једне од наредних класа, ако испуњава услове из члана 34. ове уредбе.

Ако полазник из ст. 2. и 3. овог члана не поднесе захтев за наставак обуке, не испуни услове из члана 34. ове уредбе или из других разлога не настави основну полицијску обуку, са полазником се раскида уговор, чиме му престаје својство полазника обуке.

Изостајање са обуке полазника специјалистичке обуке и полицијске обуке основног нивоа биће предвиђено програмом обуке.

Полазник обука из става 5. овог члана који из оправданих разлога не заврши обуку, исту може наставити са полазницима једне од наредних класа.”

Члан 21.

У члану 93. став 2. мења се и гласи:

„Уговор, чијим потписивањем кандидат добија статус полазника основне полицијске обуке, потписује се у року од петнаест дана од дана почетка обуке.”

Члан 22.

У члану 94. став 2. после речи: „захтев” додају се запета и речи: „осим за службене животиње, када се потврда може издати и на захтев организационе јединице која употребљава наведену службену животињу”.

Члан 23.

У члану 95. став 1. после речи: „представља” речи: „део процеса основне полицијске обуке и” бришу се и после речи: „видова” реч: „специјалистичких” брише се.

У ставу 2. после речи: „програмима” речи: „основне и специјалистичке” бришу се.

Члан 24.

Члан 100. мења се и гласи:

„Члан 100.

За издавачку делатност доноси се план на основу процене и потреба Министарства, резултата научноистраживачког рада и других активности које су од интереса за рад Министарства.

План издавачке делатности садржи публикације које могу бити периодичне и непериодичне.

Поступак избора публикација које ће се налазити у плану издавачке делатности спроводи Комисија за издавачку делатност, коју именује министар.

Чланови Комисије за издавачку делатност су запослени Министарства и истакнути стручњаци из одговарајућих научних области.

Комисија за издавачку делатност:

1) разматра захтеве за издавање непериодичних публикација;

2) утврђује приоритете за издавање публикација Министарства;

3) предлаже финансијски план издавачке делатности;

4) предлаже План издавачке делатности;

5) стара се о примени закона којим је регулисан обавезан примерак публикација;

6) подноси годишњи извештај о раду, на крају календарске године, министру.

Одлуке се доносе већином гласова од укупног броја чланова Комисије за издавачку делатност.

На основу предлога Комисије за издавачку делатност, план издавачке делатности припрема организациона јединица Министарства надлежна за послове управљања људским ресурсима, а одобрава министар унутрашњих послова.”

Члан 25.

Поступци који су започети, а нису окончани до дана ступања на снагу ове уредбе, окончаће се у складу са одредбама прописа који су важили до дана ступања на снагу ове уредбе.

Члан 26.

Ова уредба ступа на снагу наредног дана од дана објављивања у „Службеном гласнику Републике Србије”.

05 Број: 110-3216/2022

У Београду, 20. априла 2022. године

В Л А Д А

|  |  |
| --- | --- |
|  | ПРЕДСЕДНИК  Ана Брнабић |